Morago ga dikgwedi di le mmalwa, ke ne ka gakgamala fa ke amogela lekwalo le le tswang kwa mokaulengweng mongwe wa Mokeresete yo o neng a le mo kgolegelong e e bokgakala jwa dikilometara tse di ka nnang 400. O ne a nkopa gore ke batle monna mongwe yo o neng a bontshitse kgatlhego yo a ka neng a le mo kgolegelong e ke leng mo go yone. Go ne go se botlhale go kwala makwalo a a ntseng jalo, ka go bo makwalo a rona a ne a balwa. Ga go gakgamatse gore moeteledipele mongwe wa masole o ne a mpiletsa kwa ofising ya gagwe a bo a nkgalemela ka bogale gore ke se ka ka rera. Morago ga moo o ne a ntaela gore ke saene lekwalo le le bolelang gore ke tla tlogela go bolelela ba bangwe se ke se dumelang. Ke ne ka mmolelela gore ga ke tlhaloganye gore ke ka ntlha yang fa ke tshwanetse go saena lekwalo le le ntseng jalo, e re ka mongwe le mongwe a ne a setse a itse gore ke mongwe wa Basupi ba ga Jehofa. Ke ne ka mmolelela gore magolegwa a mangwe a ne a batla go itse gore ke ka ntlha yang fa ke ne ke golegilwe. Ke tshwanetse go ba raya ke reng? (Ditiro 4:20) Moeteledipele yono wa masole o ne a lemoga gore o ne a sa kgone go ntshosetsa, ka jalo o ne a swetsa ka gore a ntlose mo kgolegelong eo. Ke ne ka romelwa kwa kgolegelong e nngwe.